VDSS sklep Psp 405/2009
Sodna praksa Višjega delovnega in socialnega sodišča, 2009-08-19

prepozna tožba - tožba, vložena pri upravnem organu

Ker je tožnica tožbo zoper odločbo toženca na pristojno sodišče vložila po izreku 30-dnevnega roka za vložitev tožbe iz 72. člena ZDSS-1, je tožba prepozna in se zavrže, kljub temu da je bila tožba pred tem ob sicer pravilnem pravnem pouku na izpodbijani odločbi, da jo je potrebno v roku 30 dni vložiti na socialno sodišče, pravočasno vložena na upravni organ, ki je odločbo izdal.

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom kot prepozno vloženo zavrglo tožbo z dne 5. 11. 2007. Zoper sklep je pritožbo vložila tožnica po pooblaščenki iz vseh pritožbenih razlogov. Pri tem navaja, da je izpodbijano dokončno odločbo toženca res prejela dne 13. 10. 2006. Ker gre za laično stranko, je zaradi pomote oziroma nepoznavanja nadaljnjih postopkov v 30 dnevnem roku vlogo poslala na nepravi organ – Ministrstvo za ... Z dopisom je predlagala ministrstvu, da naj posreduje pred Delovnim in socialnim sodiščem v Ljubljani. Ministrstvo bi moralo tožnico nemudoma obvestiti, da mora vlogo poslati sodišču oziroma bi moralo vlogo odstopiti pristojnemu sodišču. Šele po enem letu, dne 21. 10. 2007, je ministrstvo tožnici odgovorilo in takoj za tem dne 5. 11. 2007 je tožnica na podlagi navodil v dopisu posredovala tožbo na sodišče. Sodišče bi zaradi navedenih okoliščin moralo tožbo šteti za pravočasno. Tožnica prilaga tudi kopijo psihološkega izvida z dne 11. 5. 2009. Pritožbenemu sodišču predlaga, da izpodbijani sklep spremeni tako, da tožbenemu zahtevku ugodi oziroma da zadevo vrne sodišču prve stopnje v ponovno odločanje.

Po preizkusu zadeve pritožbeno sodišče ugotavlja, da je sodišče prve stopnje razčistilo dejstva, bistvena za odločitev o zadevi in tudi pravilno odločilo. Pri tem ni kršilo postopkovnih določb, na katere pritožbeno sodišče pazi po uradni dolžnosti (drugi odstavek 350. člena Zakona o pravdnem postopku, Ur. l. RS, št. 26/99 in nasl., v nadaljevanju: ZPP).

Iz dokumentacije v spisu je razvidno, da je tožnica vložila tožbo zoper dokončno odločbo toženca opr. št. ... z dne 5. 10. 2006. Navedena odločba, s katero je bila zavrnjena tožničina pritožba zoper prvostopenjsko odločbo opr. št. ... z dne 25. 1. 2006, je bila tožnici vročena 13. 10. 2006, kar je razvidno iz vročilnice v spisu in kar očitno med strankama tudi ni sporno. Pritožbo, ki jo je sodišče prve stopnje štelo kot tožbo, pa je tožnica vložila pri sodišču prve stopnje dne 5. 11. 2007, kar je razvidno iz prejemnega žiga na listovni št. 1 sodnega spisa.

Zakona o delovnih in socialnih sodiščih (Ur. l. RS, št. 2/2004 in 10/2004, v nadaljevanju: ZDSS-1) v prvem odstavku 72. člena določa, da se tožbo vloži v 30 dneh od vročitve dokončnega upravnega akta.

V sporni zadevi je bila tožba nedvomno vložena že po izteku zakonsko določenega roka, torej prepozno. Sodišče prve stopnje je zato tožbo skladno s prvim odstavkom 274. člena ZPP utemeljeno zavrglo.

Neutemeljene so pritožbene navedbe, da bi moralo sodišče upoštevati, da je tožnica kot prava nevešča oseba pravočasno svojo vlogo naslovila na Ministrstvo za ... Ne glede na to, kako je postopalo Ministrstvo za ..., je za odločitev bistveno, kdaj je bila tožba vložena pri sodišču. Tožnici je bil v izpodbijani dokončni odločbi podan tudi pravilen pravni pouk, torej da mora v primeru, če se ne strinja z odločitvijo toženca v roku 30 dni od vročitve odločbe tožbo vložiti pri Delovnem in socialnem sodišču.

Glede na navedeno je pritožbeno sodišče na podlagi 2. točke 365. člena ZPP pritožbo kot neutemeljeno zavrnilo in potrdilo izpodbijani sklep sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.